KIRJALLINEN KYSYMYS E-3632/02 esittäjä(t): Isidoro Sánchez García (ELDR) komissiolle. Toimenpiteet Prestige-aluksen uppoamisen kaltaisten katastrofien välttämiseksi ja vahinkojen korvaamiseksi.



Virallinen lehti nro 161 E , 10/07/2003 s. 0120 - 0121



KIRJALLINEN KYSYMYS E-3632/02 esittäjä(t): Isidoro Sánchez García (ELDR) komissiolle (17. joulukuuta 2002) Aihe: Toimenpiteet Prestige-aluksen uppoamisen kaltaisten katastrofien välttämiseksi ja vahinkojen korvaamiseksi Eräitä Euroopan unionin syrjäisimpiä merialueita on viimeisimpien kymmenen vuoden aikana kohdannut kolme suurta onnettomuutta, joissa vaarallisia aineita kuljettaneen öljysäiliöaluksen haaksirikko on aiheuttanut kyseisellä alueella ympäristökatastrofin. Näistä viimeisin (Prestige-aluksen onnettomuus) on erityisen merkittävä, kun otetaan huomioon onnettomuuteen liittyvät sosiaaliset, tekniset, taloudelliset ja ympäristöä koskevat seikat ja sen kielteiset vaikutukset Galician alueen yhteiskunnalle. Mihin toimiin Euroopan komissio aikoo tässä tilanteessa ryhtyä katastrofin Galician alueelle aiheuttamien kielteisten vaikutusten korvaamiseksi ja Prestige-aluksen uppoamisen kaltaisten tuhoisten onnettomuuksien välttämiseksi yhteisön vesillä, erityisesti EU:n syrjäisimpien alueiden vesillä, jotta voidaan taata meriturvallisuus kyseisissä ekosysteemeissä ja suojella näiden alueiden luonnonvaroja? Franz Fischlerin komission puolesta antama vastaus (30. tammikuuta 2003) Neuvosto hyväksyi 20. joulukuuta 2002 asetuksen, jossa otetaan käyttöön erityistoimenpide Prestige-säiliöaluksen aiheuttamasta öljykatastrofista kärsineiden kalavarojen ja vesiviljelyalueiden tilan palauttamiseksi(1). Kyseisessä neuvoston asetuksessa vahvistetaan poikkeuksellisia tukitoimenpiteitä kalastus-, simpukanviljely- ja vesiviljelyalalla toimivien henkilöiden ja yritysten hyväksi Prestige-säiliöaluksen aiheuttaman öljykatastrofin koettelemilla Espanjan rannikkoalueilla. Näiden tukitoimenpiteiden tarkoituksena on: - korvata taloudellisesti henkilöille ja yritysten omistajille toiminnan väliaikainen lopettaminen, - myöntää tukea saastuneiden pyydysten korvaamiseen, - myöntää tukea simpukkaviljelmien ja vesiviljelylaitosten puhdistamiseen, korjaamiseen ja jälleenrakentamiseen, - korvata taloudellisesti simpukkakantojen uudistaminen. Samassa neuvoston asetuksessa säädetään myös eräistä poikkeuksista niihin perusteisiin, jotka menojen on täytettävä ollakseen oikeutettuja KOR:sta myönnettävään osarahoitukseen neuvoston asetuksen (EY) N:o 2792/1999(2) mukaisesti. Näin halutaan helpottaa ja nopeuttaa öljysaasteen uhreille toimitettavaa apua. Asetuksessa sallitaan myös täydentävien määrärahojen (30 miljoonaa euroa) ottaminen vuoteen 1999 asti Marokon kalastussopimuksen alaisina olleiden alusten ja kalastajien toimintasuunnan muuttamisen edistämisestä 17 päivänä joulukuuta 2001 annetussa neuvoston asetuksessa (EY) N:o 2561/2001(3) säädetystä tuesta. Tällaisten onnettomuuksien estämiseksi komissio hyväksyi lisäksi 3. joulukuuta 2002 tiedonannon meriturvallisuuden parantamisesta öljysäiliöalus Prestigen onnettomuuden jälkeen(4); liikenneneuvosto kannatti kyseistä aloitetta 6. joulukuuta 2002 antamissaan päätelmissä. Komissio hyväksyi kollegiaalisesti 20. joulukuuta 2002 asetusluonnoksen, jossa kielletään raskaan polttoöljyn kuljettaminen yksirunkoisissa säiliöaluksissa yhteisön satamiin tai yhteisön satamista ja nopeutetaan yksirunkoisten säiliöalusten korvaamista kaksirunkoisilla aluksilla(5). Asetusluonnos on parhaillaan yhteispäätösmenettelyyn osallistuvien toimielinten tarkasteltavana. Komissio on myös ryhtynyt valmistelemaan uusia lainsäädännöllisiä toimenpiteitä, joilla pyritään erityisesti langettamaan rangaistusseuraamukset kaikille niille (ei pelkästään varustajalle, vaan myös lastin omistajalle, luokittelusta vastaavalle yhtiölle tai muille asianosaisille), jotka ovat vakavan laiminlyönnin seurauksena olleet mukana aiheuttamassa saastumista. Lisäksi komissio haluaisi muistuttaa arvoisaa parlamentin jäsentä siitä, että voimassa olevan lainsäädännön mukaisesti Espanjan hallituksella on mahdollisuus käyttää tiettyjä EAKR:sta ja koheesiorahastosta Espanjalle kaudeksi 20002006 jo myönnettyjä määrärahoja katastrofin seurausten lieventämiseen. Komissio haluaa tässä yhteydessä ilmoittaa kysyjälle, että tähän mennessä Espanjan viranomaiset ovat ainoastaan ilmaisseet halukkuutensa turvautua tiettyjen puhdistustöiden suorittamiseksi Galiciaa kaudella 20002006 koskevaan toimenpideohjelmaan sisältyvään toimenpiteeseen 3.5 (Actuaciones medioambientales en costas), jonka EAKR-määrärahat ovat 64 516 472 euroa. Komissio sai 14. tammikuuta 2003 Espanjan viranomaisilta solidaarisuusrahaston tukea koskevan virallisen hakemuksen. Tuella on tarkoitus rahoittaa puhdistustyöt Prestige-säiliöaluksen haaksirikon ja sitä seuranneen öljyvuodon aiheuttaman saastumisen pilaamalla Galician rannikolla. Komissio tarkastelee hakemusta saamiensa tietojen valossa ja antaa vastauksensa mahdollisimman pikaisesti lainsäädännössä asetettuja vaatimuksia noudattaen. (1) Neuvoston asetus (EY) N:o 2372/2002, annettu 20 päivänä joulukuuta 2002, erityistoimenpiteistä korvauksen myöntämiseksi Espanjan kalastus-, simpukanviljely- ja vesiviljelyaloille Prestige-säiliöaluksen öljyvuotojen vuoksi, EYVL L 358, 31.12.2002. (2) Neuvoston asetus (EY) N:o 2792/1999, annettu 17 päivänä joulukuuta 1999, kalatalousalan rakenteellisia toimia koskevista yksityiskohtaisista säännöistä ja edellytyksistä, EYVL L 337, 30.12.1999. (3) EYVL L 344, 28.12.2001. (4) KOM(2002) 681 lopullinen. (5) KOM(2002) 780 lopullinen.